Япэ къекIуэкIыгъуэр ехъулIэныгъэкIэ яух
«Спартак-Налшык» (Налшык) — «Академия» (Дон Iус Ростов) — 3:0 (2:0). Налшык. «Спартак» стадион. ЩэкIуэгъуэм и 4-м. ЦIыху 400 еплъащ.
Судьяхэр Шафеев, Даниленкэ (тIури Волгоград щыщщ), Жолобов (Волжский).
«Спартак-Налшык»: Щоджэн, Абазэ, Шахтиев, Жылэ (Тебэрды, 65), Каркаев, Мэшыкъуэ, Пащты, Миронов (Магомадов, 76), Медников (Ахриев, 68), Гугуев (Ашуев, 86), ЛIуп (Алиев, 46).
«Академия»: Будко (Сафронов, 62), Федотов, Ермаков (Гулевский, 74), Бастрон, Ходунов (Донсков, 52), Захаров, Кормишин, Бастов, Кузнецов, Седов (Николаев, 59), Далиев.
Топхэр дагъэкIащ: ЛIупым, 8 (1:0). ЛIупым, 42 (2:0). Гугуевым, 70 (3:0).
Дагъуэ къыхуащIащ Каркаевым, Гугуевым, Бастрон.
Иужь джэгугъуэхэм зэкIэлъхьэужьу щытекIуэу Урысей Федерацэм футболымкIэ и етIуанэ дивизионым и «Ипщэ» гупым и турнир таблицэм хэпщIыкIыу щыдэкIуэтея Дон Iус Ростов и «Понедельник Виктор и цIэр зезыхьэ академие»-м и топджэгу щIалэщIэхэр Налшык къэкIуат я ехъулIэныгъэхэм къыпащэн я мураду. Арщхьэ-кIэ Мэзкуу и «Спартак»-м драгъэкIуэкIа зэIущIэм и ужькIэ зыкъэзыужьыжа налшыкдэсхэми гукъыдэж хъарзынэ ягъуэтыжат икIи я зэфIэкIыр здынэсыр ЦIыхубэ зэкъуэтыныгъэм и махуэм ягъэлъэгъуэну щIэхъуэпсырт.
«Спартак-Налшыкым» апхуэдизу лъэщу къыщIидзати, ростовдэсхэм я щхьэр здахьынур ямы-щIэу къэнат. ХьэщIэхэм зэрызахъумэфари дакъикъи 8 къудейщ. Пащты Руслан штрафной щеуэм, зи щIыбыр гъуэм хуэгъэза, ЛIуп Ислъам топыр къыхуэкIуащ икIи, зимыгъазэу, щхьэкIэ ар абы дигъэ-хьащ.
Япэ ищами, ди щIалэхэм я ебгъэрыкIуэныгъэхэр нэхъ къагъэтIэсхъакъым. «Академия»-м и футболистхэм топыр дэнэкIэ Iуахуми ядэрт, я гъуэм дэмыкI закъуэмэ. Апхуэдэу щыт пэтми, загъэпсэхуну имыкI щIыкIэ бжыгъэр бэгъуащ. Мэшыкъуэ Хьэчим угловоймкIэ къыщыхита топым япэу нэсащ ЛIуп Ислъам икIи аргуэру щхьэкIэ ар гъуэм дигъэкIащ.
ХьэщIэхэм я гукъыдэжыр ямыкъутэпэн папщIэ «Спартак-Налшыкым» и тренерхэм топитI яхудэзыгъэкIа ди щIалэр яхъуэжащ. АрщхьэкIэ ЛIупым и пIэкIэ кърагъэхьа Алиев Руслани ростовдэсхэр игъэтыншакъым. Абы кърита топыращ, Гугуев Магомед дигъэкIыу, бжыгъэр ин зыщIар.
КъыхэжаныкIыну «Академия»-м Iэмал щигъуэтар Iуэхур 3:0-м нэса иужь-кIэщ. Ди гъуащхьэхъумэхэр бэлэрыгъри, Донсковыр и закъуэу «Спартак-Налшыкым» и гъуэм къыбгъэданащ, арщхьэ-кIэ топыр къыщыIэрыхьэм гужьейри, блэукIащ.
КIэух бжыгъэр нэхъ иныж хуэщIыфыну щытащ Алиевым. И закъуэу ар хьэщIэхэм я гъуащхьэтетым бгъэдагъэхьащ, ауэ абы ебзэджэкIыфакъым.
Дон Iус Ростов и «Академия»-м къыфIихьа текIуэныгъэ дахэм и фIыгъэкIэ «Спартак-Налшыкым» и Iуэхухэр зэхьэзэ-хуэм мащIэу щефIэкIуэжащ. Ар ехъулIэныгъэщIэхэм я щIэдзапIэ хъуну дыщогугъ.
Арати, Урысей Федерацэм футболымкIэ и етIуа-нэ дивизионым и «Ипщэ» гупым щекIуэкI зэхьэзэхуэм и япэ къекIуэкIыгъуэр иухащ. Иужь джэгугъуэм абы пашэныгъэр щызыIыгъыр ихъуэжащ. СКА-м «Армавир»-м очкоитI зэрыфIигъэкIуэдар къигъэсэбэпри, бжьыпэр иубыдащ Къалмыкъ Амур зи гъуащхьауэ «IэфIыпсым».
АдэкIэ щыгъуазэ фыхуэтщIынщ «Ипщэ» гупым иужьу щызэхэта джэгугъуэм кърикIуа бжыгъэхэм. Мис ахэр: СКА (Дон Iус Ростов) — «Армавир» (Армавир) — 1:1, «Легион Динамо» (Мэхъэчкъалэ) — «Чайка» (Песчанокопское) — 1:0, «Дружба» (Мейкъуапэ) — «IэфIыпс» (IэфIыпс) — 0:2, «Спартак-Владикавказ» (Владикавказ) — «Динамо-Ставрополь» (Ставрополь) — 3:0,«Мэшыкъуэ-КМВ» (Псыхуабэ) — «Анжи-2» (Мэхъэчкъалэ) — 2:0, «Черноморец» (Новороссийск) — «Биолог-Новокубанск» (Прогресс) — 5:0.«Ангушт» (Нэзрэн) — «Кубань-2» (Краснодар) зэIущIэр гъатхэм ягъэIэпхъуащ.
КъыкIэлъыкIуэ джэгугъуэр «Спартак-Налшыкым» нобэ иригъэкIуэкIынущ. Ставрополь къалэм ди щIалэхэр щаIущIэнущ мыгъэрей зэхьэзэхуэм зэи щытемыкIуауэ турнир таблицэм и кIэух увыпIэм щыт щIыпIэ командэм.
Жыласэ Заурбэч.
